কাজী নজরুল ইসলাম-রচিত বাঁধনহারা পত্রোপন্যাস। উপন্যাস হলেও এখানে আবেগ এবং উচ্ছ্বাসপূর্ণ ভাষার সঙ্গে সঙ্গে প্রচুর স্থানীয় ভাষা ব্যবহারের প্রবণতা লক্ষণীয়। উপন্যাসের মূল চরিত্র নূরু তথা লেখক স্বয়ং এবং তাঁর চরিত্রের বন্ধনহীন উদ্দামতা, চিরচঞ্চল খেয়ালিপনা চিত্রণের জন্যই অন্যান্য চরিত্রের আগমন। মনুয়র, মাহবুবা, রাবেয়া, সাহসিকা প্রমুখ চরিত্রের জবানীতে নূরু তথা লেখক-চরিত্রের এই বৈশিষ্ট্যই প্রাধান্য লাভ করেছে। অবশ্য কয়েকটি চিঠিতে তৎকালীন মুসলিম পরিবারের পর্দাপ্রথা, আত্ম-অহমিকা, হিন্দু-মুসলমানের সম্পর্কের প্রতি ইঙ্গিত এবং ব্রাহ্ম সমাজের উদার দিকগুলোর কিছু বর্ণনা পাওয়া যায়। রাবেয়া শিক্ষিত মুসলিম পরিবারের নারীদের প্রতিনিধি, সে কিছুটা হলেও মাহবুবা এবং সোফিয়াকে আলোকিত করেছে।